**Impressionisme**

Det mest karakteristiske ved romanen *Ved vejen* er dens impressionistiske stil og fortællemåde. I romanen *Håbløse slægter* benytter Bang sig endnu af en klassisk alvidende fortæller, der har det fulde olympiske overblik over historien, er i stand til at vurdere personerne og forklare for os, hvorfor de handler, som de gør, og benytter panoramisk fremstilling (beretning) som den vigtigste fremstillingsform. Bang bliver dog i stigende grad utilfreds med denne fortællertype. Den er ikke realistisk nok. Det er ganske enkelte ikke muligt at få overblik over de tusinder af faktorer, der påvirker og former menneskers liv. Verden er alt for mangfoldig til, at det kan lade sig gøre, som han skriver i *Impressionisme - en lille replik* (1890), der er stilet som et brev til forfatterkollegaen Erik Skram. Derfor udvikler Bang en mere scenisk fremstillingsform og opgiver den alvidende fortæller til fordel for en mere tilbageholdende og observerende fortæller, der har bevæget sig ned på niveau med historiens personer. Med denne fortællemåde, vil han ikke længere *fortælle* om sine personer, ikke længere vurdere dem udefra, men *vise* os dem gennem de umiddelbare indtryk*,* vi får af dem i forskellige situationer, når de siger og gør noget, eller når de selv tænker og føler noget.

Bangs fortæller veksler således mellem at være en observerende fortæller, der ser personerne udefra og en personbunden, der lader os få indblik i deres tanker og følelser, ofte i form af tankereferat eller indre monolog. Helt udefra observerende er Bangs fortæller således ikke, og helt forsvundet er den alvidende fortæller heller ikke hos Bang. Indimellem dukker der en fortællerkommentar op, der kommenterer historien og personerne. Det sker ikke sjældent med et humoristisk glimt i øjet, men kommentarerne kan også være ganske alvorlige og deltagende, som når Bang afslutter novellen *Irene Holm* (1890) med at sige: "Der drog hun hen – for at fortsætte det, man kalder Livet"

Bang betegner selv sin nye fortællemåde som *impressionistisk*. Ordet impressionisme kommer af "impression" der betyder indtryk, og det Bang vil med sin nye fortællemåde, er netop at vise os personerne gennem de umiddelbare indtryk, vi får af dem. Ofte benyttes betegnelsen *dramatisk impressionisme* om Bangs impressionisme, fordi den har fokus på situationsfremstilling, hvor man som læser er med lige i det øjeblik, tingene sker.

*Ved vejen* er det første værk, hvor han for alvor benytter denne fortællemåde. Her følger et eksempel fra romanen, hvor Katinka og Huss følges ad efter julegudstjenesten i kirken. Som man vil se, dominerer den observerende fortæller, der redegør for hvad der bliver sagt, men den personbundne fortæller bryder tillige ind to gange. Læg også mærke til, hvor enkelt sproget er med sideordnede sætninger, hvor talesprogsnært samtalen forløber, og hvordan de enkelte replikker er individualiserede og bruges til at give os en fornemmelse af personernes sindstilstand. De ufuldstændige eller brudte sætninger angivet med tre prikker (…), hvor ordene ligesom hænger i luften og lader ane mere, end der bliver sagt, er typiske for Bang. Ligeså typisk er det, at personerne ofte ufrivilligt kommer til at sladre om sig selv via deres forskellige former for gestik og kropslige udtryk. I citatet her får vi dog kun de kropslige udtryk at se i den rødmen, der ufrivilligt afslører Katinkas følelser for Huss.

Rundtom drog Kirkegæsterne hjem i Flok.  
Katinka havde endnu Julesalmerne i sit Øre, hun følte alting som i glad Højtidelighed.  
- Julen er rar, sagde hun.  
- Ja, sagde han og lagde hele sin Overbevisning ind i "Ja'et".  
- Og han sagde det osse rigtig kønt, lagde han lidt efter til.  
- Ja, sagde Katinka, det var en rigtig køn Præken. De gik lidt.  
- Men jeg har jo slet ikke takket Dem, sagde saa Katinka, for Sjalet...  
- Ingenting at takke for.  
- Jo netop ... jeg blev saa glad. Jeg havde haft næsten Magen og halvt forbrændt det.  
- Ja, det véd jeg jo ... De havde det Sjal paa den Dag, jeg kom.  
Katinka vilde sige: Hvor saa' De det? Men sagde det ikke. Hun vidste heller ikke, hvorfor hun med ét blev rød, og hun for første Gang mærkede, at de sagde ingenting og søgte om noget til at faa brudt Tavsheden med.

Herman Bang: *Ved vejen*, 1886.

Bangs tekster kan ofte have en livlig og flimrende stil, som han bruger til at fange det myldrende liv i storbyen eller mellem mennesker i en gruppe. Det kan dreje sig om scener, hvor flere mennesker taler i munden på hinanden (replikmosaik), eller det kan være en scene, hvor mange ting sker samtidig, og hvor vi kun får flygtige del-indtryk af personerne (metonymi) som her i et uddrag fra Bangs roman *Stuk*(1887):

Ved Boulevardens Holdested kom man slet ikke frem, saadant et Myldr var der af Hætter, der skreg, og forbitrede Ægtemandsstokke, der demonstrerede. Men Sporvognene rullede sindigt forbi hen ad Boulevarden, svajende tungt under deres glade Last som et Par store vraltende Dyr.  
Berg og Lange kom ind i Købmagergade. Mørkningshandelen gik i Kældre og Stuer. Igennem Ruderne saa man de fulde Boder, og Fortovsstrømmen løb bus paa (busede ind i) Tjenestepiger, der debatterede i Nærheden af Kælderhalsene. Unge Piger fra Kursus fløj forbi hinanden med Haandslag, og "Herrer fra Forretningen" skød ud og ind i Vrimlen for at bringe Breve til den sidste Post.

Herman Bang: *Stuk,*1887.

Herman Bangs impressionisme er om noget brudstykkernes og antydningens kunst. I nogle tilfælde kræver det endda betydelig koncentration at samle de mange dele til en helhed, men brudstykkerne er hos Bang aldrig tilfældige, men nøje valgt ud, for at de tilsammen kan give os et helt billede af et menneske eller et miljø.

Sideløbende med, at Bang udvikler sin impressionistiske teknik, begynder en række malere at male impressionistisk. Det er en realistisk malemåde, hvor kunstnerne er optaget af at gengive deres umiddelbare synsindtryk og indfange, hvordan et udsnit af et landskab, en banegård eller, som i Monets billede ovenfor, et havneindløb, er præget af øjeblikkets lys, skygger og atmosfæriske forhold. Set tæt på består et impressionistisk maleri af mange rene og enkeltstående farveklatter eller -strøg, men får man imidlertid maleriet lidt på afstand, samler det sig til en sammenhængende helhed.

Der er en tydelig forbindelse mellem Bangs litterære impressionisme og impressionismen i periodens malerkunst. Begge forsøger de at fange øjeblikket i deres kunst, og på hver deres måde består de begge af mange små detaljer, der samler sig til en helhed. Men Bang har rent faktisk ikke det store kendskab til de impressionistiske malere i 1870'erne, hvor han udvikler sin fortælleteknik. Som I.P. Jacobsen er han inspireret af den russiske forfatter Ivan Turgenjevs evne til at fortælle i scener og karakterisere personerne gennem det, de siger og gør. Det er dog især fra teatrets verden, som Bang kender indgående, han henter sin sceniske fortællemåde, sin viden om kropssprogets betydning og sin brug af replikker, der antyder noget usagt eller, som det hedder i dramatikken, har en undertekst. Især er Bang en stor beundrer af Henrik Ibsens dramatik.